《次韵酬转庵》
宋代·许及之

南浦太丘潜少微，非隐非吏嘉遁肥。转庵相与菊花期，黄雀乃得诗发机。

诗则高矣物甚卑，物惟所遇知音稀。黄雀幸甚逢斯时，菊因东篱桃左扉。

吟成虽佳不疗饥，黄雀头颅万里飞。两语如露蒙晨晞，后人往往悟昨非。

转庵识破花拈枝，勘遍诸方漳南归。爱诗爱字沦肤肌，知我愈觉成相违。

同病亦谓投閒宜，老婆心切一手挥。长篇险韵铸出之，涉斋自讼识评讥。

不待见闻方觉知，覆盆一旦遭赫晖。平生此段诚大奇，愿言稽首长归依。

为能忍辱偏慈悲，东山久别思蔷薇。生处放熟非过为，岂须圉圉才见几。

宁受校人当面欺，诗坛受降曾怖威。床头置易甘成痴，虽匪颜徒窃愿希。

今见菊花更不疑，牵联黄雀为匹妃。南浦柏梁一字师，转庵拨动关捩危。

琴鼓不鼓无成亏，前言戏解小郎围。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。